Siniša Glavašević

**Siniša Glavašević** (Vukovar, 4. studenoga 1960. – Ovčara, 20. studenoga 1991.), bio je hrvatski novinar, publicist i prozaik.

## Biografija
Siniša Glavašević rodio se u Vukovaru 1960. godine. Bio je pisac proze, knjižničar, novinar, ratni izvjestitelj. Osnovnu i srednju školu završio je u rodnom gradu a studij komparativne književnosti i bibliotekarstva na Filozofskome fakultetu u Sarajevu. Nakon završetka školovanja radio je u školama u Lovasu i Borovu Naselju. Na Hrvatskome radiju Radio Vukovaru zaposlio se najprije kao spiker a za vrijeme Domovinskog rata bio je urednik Hrvatskoga radija Vukovar i ratni izvjestitelj. Bio je ranjen krhotinom granate 4. studenoga 1991. godine na putu u bolnicu gdje je krenuo prikupiti podatke za izvješće. Posljednje izvješće Siniša je poslao iz vukovarske bolnice 18. studenoga navečer. Poslije pada grada Vukovara odveden je, 19. studenoga 1991. godine, iz vukovarske bolnice i od tada mu se izgubio trag. Naknadno je utvrđeno da je ubijen i pokopan u masovnoj grobnici na Ovčari 20. studenoga 1991. godine a ekshumiran je i identificiran u veljači 1997. godine.

Sahranjen je pokraj kolege i prijatelja Branimira Polovine na Mirogoju u Zagrebu, 14. ožujka 1997. godine.

## Priče iz Vukovara
Matica hrvatska u Zagrebu posmrtno je 1992. godine izdala Sinišinu zbirku *[[Priče iz Vukovara]]*, sastavljenu od toplih priča o temeljnim ljudskim vrijednostima koje je Siniša čitao slušateljima radija opkoljenoga grada. Priče su prije tiskanja od Matice hrvatske čitane na Hrvatskom radiju u večernjem programu, stigle su 12. studenoga 1991. godine na privatni faks u zagrebačkom predgrađu i bile su poslane iz podruma vukovarske Opće bolnice. Ove lirske priče jedini su sačuvani literarni pokušaji Siniše Glavaševića. Knjiga *Priče iz Vukovara* je izdana u četiri izdanja (2. izd. 2001., 3. izd. 2007., 4. izd. 2009.). Dva Esperanto izdanja objavljena su 1993. i 2006. godine (*Rakontoj el Vukovar / tradukis Julijana Rusić*, Zagreb : Croata Esperantista Unuigo : Osijek : Esperanto Societo „Liberiga stelo", 1993. i *Rakontoj el Vukovar / tradukis el la kroata Lucija Borčić* – Zagreb : Hrvatski esperantski savez, 2006.). Izdanje na njemačkome jeziku objavljeno je 1994. godine (*Geschichten aus Vukovar*, Trier: Verlag Kleine Schritte, 1994.). Također prevedena je na engleski jezik 2011. godine a prevela ju je Tamara Budimir.

## Zaustavljeni glas
Višnja Starešina snimila je 2010. godine dokumentarni film *Zaustavljeni glas*, priču o Siniši Glavaševiću, Hrvatskom radiju Vukovar i stradanjima Vukovaraca. Film također prikazuje sudbine Branimira Polovine te francuskog dragovoljca domovinskog rata Jean-Michela Nicoliera, koji su ubijeni na Ovčari, a dobio je Nagradu publike za najbolji film 20. Dana hrvatskog filma.

## Priznanja i spomen
* 2001. godine dobio je *Nagradu Luka Brajnović za komunikaciju*. Nagradu dodjeljuje Škola komunikacije Sveučilišta Navarra iz Pamplone u Španjolskoj a dodjeljuje se od 1997. godine "profesionalcima koji su u svom radu na području komunikacije branili dostojanstvo ljudske osobe i temeljne vrijednosti slobode, tolerancije i solidarnosti."
* Novinarsko-književnički susreti pod nazivom *Grad - to ste vi*, posvećeni novinaru Siniši Glavaševiću održavaju se u Vukovaru od 2006. godine u okviru programa *Dana sjećanja na žrtvu Vukovara 1991. godine*.
* U spomen na Sinišu Glavaševića 5. studenoga 2007. godine vukovarska *Peta osnovna škola* primenovana je u *Osnovnu školu Siniše Glavaševića*.
* Posmrtno je odlikovan *[[Red kneza Domagoja s ogrlicom|Redom kneza Domagoja s ogrlicom]]* za pokazanu i posvjedočenu hrabrost i junaštvo u obrani Vukovara tijekom jeseni 1991. godine. Odlikovanje je primio njegov sin Bojan 15. studenoga 2011.

## Reference

## Vanjske veze
* croatianhistory.net: Članak o Siniši Glavaševiću
* Matica hrvatska: Priče iz Vukovara 
* Siniša Glavašević: Priče iz Vukovara  (Izdanje iz 1992. godine)
*  Amnesty International: Croatia: Amnesty International Calls for Justice for Siniša Glavašević and Other Victims of Unlawful Execution in Vukovar 
*  Allan Little: Vukovar massacre haunts Serbs. BBC, 13. ožujka, 2004.